Municipalitatea timișoreană vrea să afle cum să facă rost de 120 de milioane de euro pentru a ridica de la zero un nou Spital Municipal. Deși, teoretic, vorbim despre acordarea în cadrul acestuia de servicii medicale publice, primăria se gândește la un parteneriat public-privat. Nu știm cum se vor îmbina cele două noțiuni, în schimb certitudinea este că Primăria Timișoara dorește să semneze un contract cu o divizie a Băncii Mondiale, IFC – Corporația Financiară Internațională, divizia de investiții a instituției, care ar urma să acorde consultanță despre cum să se facă acest nou spital.
"Colaborarea dintre Primăria Timișoara și IFC, divizia de investiții a Băncii Mondiale, pentru construirea noului spital municipal al Timișoarei intră în etapa decisivă", anunță primăria, subliniind că primarul Dominic Fritz propune Consiliului Local Timișoara încheierea unui acord prin care IFC va furniza asistență municipalității în structurarea și implementarea unui parteneriat public-privat. Sub această titulatură pompoasă găsim, de fapt informația : "Specialiștii IFC, organism internațional la care este membru și Statul Român, vor susține primăria pentru a atrage un operator calificat din sectorul privat să proiecteze, să finanțeze, să construiască și să întrețină noul spital din Timișoara". Evident, municipalitatea nu ar putea susține din fonduri proprii o asemenea investiție imensă.
Actualul Spital Municipal are secțiile împrăștiate în 14 locații diferite, în oraș. Pacienții sunt, astfel, nevoiți să se deplaseze între secții pentru a beneficia de tratament și îngrijire. Atât fluxul serviciilor medicale, cât și confortul pacienților și activitatea medicilor sunt îngreunate de obligativitatea deplasării între diferitele locații unde funcționează secțiile.
Clinica de Cardiologie ASCAR și cele 2 clădiri ale Clinicii de Obstetrică – Ginecologie funcționează în spații vechi, care nu au fost gândite pentru a fi spital. Întrucât au fost retrocedate, pentru aceste locații este plătită chirie din bugetul local.
Conform dorințelor primăriei, Noul spital ar trebui să aibă între 300 și 400 de paturi, într-o unitate modernă și funcțională.
"În cadrul viitorului parteneriat public-privat, Primăria va pune la dispoziție terenul pentru ridicarea spitalului, în zona de nord a orașului, lângă Aerodromul Utilitar. Proiectul este cel de dezvoltare a unei locații greenfield pentru construirea unui complex modern și funcțional spitalicesc și educațional", mai informează primăria, despre inițiativă.